Stanserhornbanen

Stanserhornbanen er en taubane bestående av en kabelbane og en gondolbane i det sentrale Sveits som går fra Stans til Stanserhorn.

Banen i 1893 

Stanserhorn Bahn, åpnet i 1893, var en elektrisk drevet taubane opp til Stanserhorn på 1898 moh. Mellom 1893 og 1903 gikk det en trikk fra Stansstad til Stans. I Stansstad, som ligger ved Vierwaldstättersjøen, var det dampbåtkai. 

Banen ble bygget av Franz Josef Bucher-Durrer og Josef Durrer-Gasser. Det var den første taubanen i verden som brukte den nylig patenterte kaliperbremsen i stedet for tannhjulsbremsen som hadde vært vanlig frem til da. 

På grunn av den lange ruten på nesten 4 km ble Stanserhornbanen delt inn i tre separate seksjoner. Hver seksjon hadde sin egen driftsstasjon med elektriske motorer og hadde to vogner bygget i form av en trapp med flere rom, hver med 8 seter.

Den nedre delen, som fortsatt er i drift, er en kabelbane som forbinder Stans stasjonen (450 moh) med mellomstasjonen på Kälti (710 moh), avstanden mellom stasjonene er på 1550 m. Den er relativt flat med en gjennomsnittlig stigning på 17 % og en maksimal stigning på 27,5 %.

Fra Kälti var den andre seksjonen en 1 090 m lang kabelbane opp til den andre mellomstasjonen, Alp Blumatt (1 220 moh), med en stigning på begynnelsen på 40 % og 60 % før stasjonen Alp Blumatt. Den hadde den høyeste stigning av alle seksjonene.

Den tredje delen fra  Alp Blumatt hadde en lengde på 1280 m, først i en stor bue i fjellsiden deretter gjennom en 160 m lang tunnel og ved Schildflüh over en lang viadukt opp til fjellstasjonen i Hotel Stanserhorn-Kulm (1 850 moh).

Det luksuriøse hotellet på toppen ble bygget samtidig med taubanen. Hotellet var bygget med tre etasjer over taubanens maskinrom og stasjonen.

Brannen i 1970 og gondolbane i 1975 
Under et kraftig uvær i oktober 1970 førte et lynnedslag til at hotellet tok fyr og brant ned sammen med den øvre delen av taubanen. Tillatelsen for driften av taubanen gikk ut i 1973, så man la planer om å erstatte den tredje seksjonen med en gondolbane. 

I 1975 sto en ny taubane ferdig hvor ikke bare tredje seksjon men også andre seksjon var byttet ut med en gondolbane. Den nye banen fra Kälti stasjonen og opp hadde en lengde på 2330 meter.

Ny taubane i 2012 
Taubanens øvre del ble rehabilitert igjen i 2012 og den fikk navnet CabriO-Bahn. Den nye taubanen har gondoler med en åpen andreetasje («takterrasse») og tar 60 passasjerer, 30 nede og 30 oppe.

Lengden på banen er 2.319 m, den starter på 711 moh og ender 1849 moh, det vil si en høydeforskjell på 1138 m. Gjennomsnittlig stigning er på 56,38 % og maksimal stigning på 72,94 %.

Referanser 

Taubaner
Transportbyggverk i Sveits